[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.7.2009

KOM(2009) 386 endelig

Forslag til

RÅDETS AFGØRELSE

om fastlæggelse af Fællesskabets holdning i Organisationen for Fiskeriet i det Nordvestlige Atlanterhav

BEGRUNDELSE

Ifølge artikel 300, stk. 2, andet afsnit, i EF-traktaten fastlægger Rådet med kvalificeret flertal på forslag af Kommissionen, hvilke holdninger Fællesskabet skal indtage i de regionale fiskeriforvaltningsorganisationer, når disse skal vedtage beslutninger, der har retsvirkninger, bortset fra når det gælder beslutninger, der supplerer eller ændrer deres institutionelle ramme.

I lyset af ovennævnte forpligtelse og i tråd med lignende rådsafgørelser og forslag fra Europa-Kommissionen om andre regionale fiskeriforvaltningsorganisationer forelægger Europa-Kommissionen dette forslag til afgørelse om fastlæggelse af Fællesskabets holdning i Organisationen for Fiskeriet i det Nordvestlige Atlanterhav. I dette forslag anvendes samme tilgang som for andre regionale fiskeriforvaltningsorganisationer for at sikre den fornødne konsekvens.

Forslag til

RÅDETS AFGØRELSE

om fastlæggelse af Fællesskabets holdning i Organisationen for Fiskeriet i det Nordvestlige Atlanterhav

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 37 sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

(1) Ifølge EF-traktatens artikel 33, sammenholdt med artikel 32, har den fælles fiskeripolitik bl.a. til formål at sikre forsyningerne. Ifølge forordning (EF) nr. 2371/2002[1] skal Fællesskabet anvende en forsigtighedstilgang, når det træffer foranstaltninger til at beskytte og bevare de levende akvatiske ressourcer, til at sikre bæredygtig udnyttelse af sådanne ressourcer og til at begrænse fiskeriets indvirkning på de marine økosystemer mest muligt. I forordningen fastsættes det endvidere, at Fællesskabet skal tilstræbe gradvis indførelse af økosystembaseret fiskeriforvaltning og bidrage til at skabe et effektivt fiskeri i et økonomisk levedygtigt og konkurrencedygtigt fiskeri- og akvakulturerhverv, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser.

(2) Ved forordning (EF) nr. 3179/78[2] godkendte Det Europæiske Fællesskab konventionen af 1979 om det fremtidige multilaterale samarbejde vedrørende fiskeriet i det nordvestlige Atlanterhav, hvorved Organisationen for Fiskeriet i det Nordvestlige Atlanterhav (NAFO) blev oprettet. Konventionen blev ændret i 2007. Inden for NAFO er Fiskerikommissionen ansvarlig for vedtagelsen af lovgivningsmæssige forslag, som tager sigte på langsigtet bevarelse og bæredygtig udnyttelse af fiskeressourcerne i det regulerede område og på at begrænse fiskeriets indvirkning på de marine økosystemer mest muligt. Sådanne forslag kan blive bindende for Fællesskabet.

(3) Ifølge EF-traktatens artikel 300, stk. 2, andet afsnit, skal Fællesskabets holdning i organer, der er oprettet ved internationale aftaler, og som vedtager beslutninger, der har retsvirkninger, bortset fra når det gælder beslutninger, der supplerer eller ændrer den institutionelle ramme for de pågældende aftaler, fastlægges af Rådet med kvalificeret flertal på forslag fra Kommissionen —

TRUFFET FØLGENDE AFGØRELSE:

Artikel 1

Den holdning, som Fællesskabet skal indtage i Fiskerikommissionen for Organisationen for Fiskeriet i det Nordvestlige Atlanterhav, når den pågældende kommission vedtager beslutninger med retsvirkninger, er fastlagt i bilaget til denne afgørelse.

Artikel 2

Fællesskabets holdning som fastlagt i bilaget til denne afgørelse vurderes og ændres i givet fald af Rådet på forslag fra Kommissionen, senest i forbindelse med årsmødet i Fiskerikommissionen for Organisationen for Fiskeriet i det Nordvestlige Atlanterhav i 2014.

Udfærdiget i Bruxelles, den .

På Rådets vegne

Formand

BILAG

Fællesskabets holdning i Fiskerikommissionen for Organisationen for Fiskeriet i det Nordvestlige Atlanterhav

1. PRINCIPPER

Det Europæiske Fællesskab skal inden for rammerne af NAFO:

a) handle i overensstemmelse med de mål, som Fællesskabet har opstillet i den fælles fiskeripolitik, herunder navnlig målet om at anvende en forsigtighedstilgang, når det gælder bæredygtig udnyttelse af de arter, som NAFO regulerer, tilstræbe gradvis indførelse af en økosystembaseret tilgang til fiskeriforvaltning og begrænse fiskeriets indvirkning på de marine økosystemer mest muligt og desuden fremme et økonomisk levedygtigt og konkurrencedygtigt fiskeri i Fællesskabet, der sikrer dem, der er afhængige af fiskeriet, en rimelig levestandard, samtidig med at der tages hensyn til forbrugernes interesser

b) sikre, at NAFO's foranstaltninger er i tråd med NAFO-konventionens mål

c) sikre, at NAFO’s foranstaltninger er forenelige med international ret, især FN's havretskonvention, FN-aftalen om bevarelse og forvaltning af fælles fiskebestande og stærkt vandrende fiskebestande og aftalen om fremme af fiskerfartøjers overholdelse af internationale bevarelses- og forvaltningsforanstaltninger på åbent hav

d) fremme konsekvente holdninger i de regionale fiskeriforvaltningsorganisationer

e) tilstræbe synergi med den politik, som Fællesskabet fører som led i de bilaterale fiskeriforbindelser med tredjelande, og sikre sammenhæng med politikken for eksterne forbindelser

f) sikre, at Fællesskabets internationale forpligtelser overholdes.

2. RETNINGSLINJER

Det Europæiske Fællesskab skal bestræbe sig på at støtte NAFO i følgende:

a) vedtagelse af bevarelses- og forvaltningsforanstaltninger for fiskeressourcerne i det NAFO-regulerede område og i givet fald i NAFO-konventionsområdet baseret på videnskabelig rådgivning af bedste kvalitet, herunder TAC'er og kvoter for arter, der reguleres af NAFO. Det overvejes om nødvendigt at indføre særlige foranstaltninger for overfiskede bestande for at undgå en eventuel yderligere udvidelse af fiskeriet

b) revision af overvågnings- og kontrolforanstaltningerne i det NAFO-regulerede område for at gøre disse foranstaltninger mere effektive og styrke efterlevelsen af dem

c) intensivering af indsatsen over for IUU-fiskeri

d) vedtagelse af beskyttelsesforanstaltninger til gavn for sårbare marine økosystemer i det NAFO-regulerede område i tråd med FN's Generalforsamlings resolutioner

e) fastlæggelse af fælles tilgange med andre regionale fiskeriforvaltningsorganisationer, heriblandt Kommissionen for Fiskeriet i det Nordøstlige Atlanterhav, Organisationen til Bevarelse af Laksebestanden i Nordatlanten og Den Internationale Kommission for Bevarelse af Tunfiskebestanden i Atlanterhavet

f) vedtagelse af yderligere tekniske foranstaltninger baseret på rådgivning fra NAFO's videnskabelige råd.

[1] EFT L 358 af 31.12.2002, s. 59.

[2] EFT L 378 af 30.12.1978, s. 1.